Geregtelike ondersoek na toeris se dood op gholfbaan‘n Duitser is dood op ‘n gholfbaan in Margate. (Foto: Netcare911). Die polisie doen ’n geregtelike doodsondersoek nadat die liggaam van ’n Duitse toeris oor die naweek op ŉ gholfbaan in Margate, KwaZulu-Natal, gevind is. Kapt. Nqobile Gwala, woordvoerder van die polisie, sê aan Maroela Media die 66-jarige man het geen sigbare beserings gehad toe hy Saterdagmiddag leweloos op die gholfbaan gevind is nie. Volgens die nooddienste op die toneel het die man egter ernstige beserings aan sy kop opgedoen nadat hy deur ŉ onbekende persoon aangerand is. “Die man het op die grond gelê en glad nie gereageer op paramedici se behandeling nie,” het Shawn Herbst, woordvoerder van Netcare 911, gesê. Die man is op die toneel dood verklaar. Gwala sê ’n nadoodse ondersoek word gedoen om die oorsaak van die man se dood te bepaal.